Pia Olsen Dyhr (SF), 2008-01-22:
Jeg vil starte med at sige tak til ministeren for hendes konstruktive tilgang til forespørgslen.
Statsministeren sagde efter pressemødet på Havreholm Slot, at regeringen vil arbejde for, at folk flytter sig fra bilen til den kollektive trafik.
Det er en målsætning, som SF kan støtte, og som jeg kan høre at transportministeren også støtter.
Alligevel er jeg lidt skuffet over transportministerens melding, for de mange gode ord på diverse pressemøder bliver jo ikke til virkelighed.
Alligevel nævner transportministeren, at der er knyttet betingelser til målsætningen.
Hvis vi skal leve op til målsætningen, vil det kræve ambitiøse vedtagelser.
Det er SF med på, men hvorfor er der indlagt betingelser i »Grønt ansvar«?
Det var der ikke tidligere.
Vi stiller os også lidt undrende over for, at regeringspartierne ikke ønsker at støtte et forslag til vedtagelse baseret på netop de to ting: en plan for trafik og klima og CO2-pejlemærket for trafikken.
Vi ser hellere, at Folketinget bakker op om en ambitiøs linje, og det vil kræve konkrete forpligtelser.
Transportens andel af den samlede CO2-udledning udgør nu 30 pct. og er stigende.
Det vil sige, at vi massivt skal i gang med beslutninger, hvis vi skal ændre den nuværende tendens.
Derudover udgør transportens olieforbrug 60 pct. af det samlede danske olieforbrug, og da det er regeringens langsigtede målsætning statsministeren har gang på gang bekræftet det - at Danmark skal være 100 pct. uafhængigt af fossile brændstoffer, så stiller det store krav til transportsektoren.
Set i lyset af, at regeringen i energiforhandlingerne har lagt op til en reduktion på 15 pct. af CO2-udledningen over 17 år, ja, så kan vi altså først nå målet om et Danmark fri for fossile brændstoffer i 2125 - altså om 117 år.
Det er groft uambitiøst.
Det er derfor centralt, at vi stadig væk fastholder en klar målsætning for CO2-udledningen i trafikken, som regeringen selv har beskrevet i sin egen plan for bæredygtig udvikling.
Her ønsker regeringen, at CO2-udledningen reduceres, og jeg er glad for, at transportministeren bekræfter det, men ked af, at regeringspartierne ikke er villige til at indskrive det i en vedtagelse.
Infrastrukturkommissionen har i meget lille omfang forholdt sig til en reduktion af CO2-udledningen fra trafikken.
Det er korrekt, hvad transportministeren gør rede for her, men det er langtfra nok, hvis vi skal se på, at de samlede investeringer i fremtiden skal inddrage klimahensyn.
For foretages der ikke en ekstra indsats for trafikken, vil trafikkens andel af de samlede udledninger vokse.
Hvis vi reelt ønsker at reducere CO2-udledningen generelt og vi ikke er villige til at reducere trafikkens CO2-udledning, vil det kræve massive investeringer i energisektoren, og jeg vil med regeringens meldinger under energiforhandlingerne in mente ikke mene, at regeringen er villig til det.
Så hvis regeringens klimapolitik skal hænge sammen, er det uansvarligt at ignorere trafikkens CO2-udledning.
SF tror på, at det kan lade sig gøre, men kun hvis vi tager problemet alvorligt.
Ministeren var inde på forskellige virkemidler, og dem er vi helt enige i: ny teknologi, mere kollektiv trafik og større fysisk planlægning.
Men det gøres ikke, uden at vi har en konkret målsætning, som vi kan pejle efter i forbindelse med investeringerne.
Regeringen har altid en undskyldning for ikke at mene noget ambitiøst på klimaområdet.
Nu står der endelig noget pænt om klima i regeringsgrundlaget, og det første, regeringen så efterfølgende gør i den første debat om klimamålene, er at løbe fra målsætningerne ved ikke at være villig til at indskrive det i vedtagelsen.
Nu påstår regeringen så, at den er blevet klimabevidst.
Statsministeren har sågar indrømmet, at han tog gruelig fejl, hvad angår klimaproblemernes alvor, og nu lægger regeringen alligevel op til at navigere sådan lidt på må og få.
Jeg håber derfor, at regeringen vil besinde sig og bakke op om følgende forslag til vedtagelse.
Jeg skal derfor på vegne af Socialdemokraterne, Det Radikale Venstre, Enhedslisten og SF fremsætte følgende: Forslag til vedtagelse
»Idet Folketinget konstaterer, at CO2-udslippet fra transportsektoren fortsat vokser kraftigt, og at det af hensyn til Danmarks indsats på klimaområdet er nødvendigt at vende denne udvikling, opfordrer Folketinget regeringen til i overensstemmelse med regeringens egen målsætning at reducere transportens CO2-udslip med 25 pct. i forhold til 1988-niveauet i 2030.
Regeringen skal i 2008 fremlægge en detaljeret plan for, hvordan målet kan nås med løbende årlige delmål, samt hvad det forudsætter med hensyn til det enkelte transportmiddels CO2-effektivitet, trafikkens omfang, trafikkens fordeling på transportmidler, samt hvilke konsekvenser det har for infrastrukturinvesteringerne.«